
	KONGERIGET BELGIEN

	
	

	
	DET FØDERALE MINISTERIUM FOR FOLKESUNDHED, SIKKERHED I FØDEVAREKÆDEN OG MILJØ OG DEN FØDERALE STYRELSE FOR LÆGEMIDLER OG SUNDHEDSPRODUKTER

	
	

	
	Kongelig anordning om ændring af kongelig anordning af 21. juli 2016 om betingelser for dyrlægers og dyreansvarliges anvendelse af lægemidler

	
	

	
	FILIP, belgiernes konge,

	
	

	
	hilser alle, der nu lever, og alle, som herefter fødes.

	
	

	
	

	
	Under henvisning til lov af 25. marts 1964 om lægemidler, artikel 12f, tilføjet ved lov af 1. maj 2006,

	
	

	
	under henvisning til lov af 28. august 1991 om udøvelse af dyrlægegerning, artikel 9, § 2, ændret ved lov af 22. juni 2016 og lov af 30. oktober 2018,

	
	

	
	under henvisning til kongelig anordning af 21. juli 2016 om betingelser for dyrlægers og dyreansvarliges anvendelse af lægemidler, delvist annulleret ved statsrådets dom nr. 244.629 af 28. maj 2019,

	
	

	
	under henvisning til meddelelse til Europa-Kommissionen af … i henhold til artikel 5, stk. 1, i Europa-Parlamentets og Rådets direktiv (EU) 2015/1535 af 9. september 2015 om en informationsprocedure med hensyn til tekniske forskrifter samt forskrifter for informationssamfundets tjenester,

	
	

	
	under henvisning til udtalelse fra finansinspektøren af XX XX XXXX,

	
	

	
	under henvisning til statsrådets udtalelse XX.XXX/XX af XX XX XXXX i henhold til artikel 84, stk. 1, 2. pkt., i de koordinerede love om statsrådet af 12. januar 1973,

	
	

	
	efter indstilling fra ministeren for folkesundhed og landbrugsministeren,

	
	

	
	HAR VI BESLUTTET OG BESTEMMER VI:

	
	

	
	

	
	Artikel 1. Artikel 65 i kongelig anordning af 21. juli 2016 om betingelser for dyrlægers og dyreansvarliges anvendelse af lægemidler, annulleret ved statsrådets dom nr. 244.629 af 28. maj 2019, genetableres med følgende ordlyd:

	
	

	
	"Artikel 65. Bestemmelserne i denne afdeling finder ikke anvendelse på: 

	
	1. dyr af hestefamilien
2. lægemidler, som indeholder kritisk vigtige antibiotika og udelukkende er registreret til intramammær indgivelse."

	
	

	
	

	
	Artikel 2. Artikel 66 i samme kongelige anordning, annulleret ved statsrådets dom nr. 244.629 af 28. maj 2019, genetableres med følgende ordlyd:

	
	

	
	"Artikel 66. Dyrlægen må ikke ordinere, udlevere eller indgive kritisk vigtige antibiotika til behandling af produktionsdyr, medmindre bestemmelserne i artikel 67 eller 69 er opfyldt."

	
	

	
	

	
	Artikel 3. Artikel 67 i samme kongelige anordning, annulleret ved statsrådets dom nr. 244.629 af 28. maj 2019, genetableres med følgende ordlyd:

	
	

	
	"Artikel 67. § 1. Ordinering, udlevering og indgivelse af kritisk vigtige antibiotika med henblik på at indføre en metafylaktisk og kurativ behandling af produktionsdyr er dog tilladt, såfremt betingelserne i § 2 er opfyldt, og såfremt det deraf kan konkluderes, at den identificerede bakteriestamme ikke er følsom over for de testede ikke-kritisk vigtige antibiotika eller over for andre testede antibakterielle midler, og at den pågældende bakteriestamme udelukkende er følsom over for de testede kritisk vigtige antibiotika. Kun de sidstnævnte antibiotika, hvis følsomhed er blevet påvist effektiv ved testen, må i så fald anvendes.

	
	

	
	Ved anvendelsen af denne artikel skal antibiotikafølsomhedstesten være udført på et laboratorium, som er akkrediteret af BELAC (det belgiske akkrediteringsorgan), eller på et tilsvarende akkrediteret laboratorium.

	
	

	
	§ 2. For at kunne indføre behandlingen som omhandlet i § 1 skal alle nedenstående betingelser være opfyldt:

	
	

	
	1. Der er tale om en bakteriesygdom.

	
	

	
	2. Dyrlægen har på forhånd foretaget en klinisk undersøgelse på bedriften af det eller de dyr, som skal behandles.

	
	

	
	3. Dyrlægen har ved besøget som omhandlet i 2. pkt. selv udtaget relevante prøver fra dyret eller anmodet om en obduktion.

	
	

	
	4. På baggrund af de udtagne prøver eller obduktionen foretages en undersøgelse med henblik på at identificere den bakteriestamme, som formodes at have forårsaget infektionen.

	
	

	
	5. På den identificerede bakteriestamme, som formodes at være årsag til infektionen, udføres en laboratorietest for antibiotikafølsomhed. Formålet med denne antibiotikafølsomhedstest er at sammenholde den identificerede bakteriestammes følsomhed over for kritisk vigtige antibiotika med følsomheden over for mindst syv andre ikke-kritisk vigtige antibiotika, som tilhører mindst fem forskellige antibiotikaklasser.

	
	

	
	Hvis der ved undersøgelsen som omhandlet i 4. pkt. ikke kan opnås en renkultur af den bakteriestamme, som formodes at have forårsaget infektionen, hvis der ikke foreligger en antibiotikafølsomhedstest som omhandlet i 5. pkt. for den identificerede bakteriestamme, eller hvis det er umuligt at udtage prøver for den konstaterede patologi, skal dyrlægen begrunde valget af et kritisk vigtigt antibiotikum på grundlag af sammenlignelige aktuelle videnskabelige data om antibiotikaresistens hos den bakteriestamme, som formodes at have forårsaget infektionen, som dokumentation for, at kun kritisk vigtige antibiotika har en effekt. Begrundelsen skal i hvert enkelt tilfælde vedlægges det negative resultat fra laboratoriet i skriftlig form.

	
	

	
	§ 3. Dyrlægen behøver ikke udføre undersøgelserne som omhandlet i § 2, 3. og 4. pkt., hvis vedkommende er i besiddelse af resultaterne af lignende tidligere undersøgelser af det samme dyr eller af samme flok eller besætning for samme patologi, såfremt disse undersøgelser er mindre end seks måneder gamle, når det gælder kategorierne fjerkræ, svin og fedekalve som omhandlet i artikel 15, § 1, stk. 2, 6. pkt., og mindre end 12 måneder gamle, når det gælder andet kvæg og fjerkræ, små drøvtyggere, kaniner og akvakultur.

	
	

	
	§ 4. Dyrlægen, som ordinerer, udleverer og indgiver kritiske antibiotika, skal opbevare alle resultater af undersøgelserne som omhandlet i denne artikel i mindst fem år og kunne fremvise dem ved kontrol. Dyrlægen skal i samme periode også opbevare alle øvrige analyseresultater og begrundelser, som retfærdiggør behandlingen."

	
	

	
	

	
	Artikel 4. Artikel 68 i samme kongelige anordning, annulleret ved statsrådets dom nr. 244.629 af 28. maj 2019, genetableres med følgende ordlyd:

	
	

	
	"Artikel 68. Dyrlægen, som ordinerer og udleverer kritisk vigtige antibiotika i henhold til dette kapitel, skal udlevere en kopi af laboratorieundersøgelsens resultat, herunder en eventuel begrundelse som beskrevet i artikel 67, § 2, stk. 2, til den ansvarlige. Det entydige referencenummer på rapporten, som beskriver resultatet af laboratorieundersøgelsen, skal anføres på indgivelses- og udleveringsdokumentet, som indeholder en entydig nummerering som beskrevet i artikel 32, § 2, eller på recepten som beskrevet i artikel 37, for at sikre en sammenhæng mellem resultatet og ordineringen eller udleveringen af det kritisk vigtige antibiotikum."

	
	

	
	

	
	Artikel 5. Artikel 69 i samme kongelige anordning, annulleret ved statsrådets dom nr. 244.629 af 28. maj 2019, genetableres med følgende ordlyd:

	
	

	
	"Artikel 69. Undtagelsesvist kan en dyrlæge med begrundelse i sagens akutte karakter og på eget ansvar efter en klinisk undersøgelse ordinere et kritisk vigtigt antibiotikum til et dyr, når vedkommende har grund til at antage, at det pågældende kritisk vigtige antibiotikum er den eneste behandling, der vil kunne redde dyrets liv eller forhindre uoprettelig skade. Dette berører ikke bestemmelserne i artikel 67, § 2, stk. 1, 3.-5. pkt., og stk. 2. Så snart resultatet af laboratorieundersøgelserne og antibiotikafølsomheden er kendt, tilpasser dyrlægen sin behandling efter bestemmelserne i artikel 67. Indtil dette resultat foreligger, må behandlingen udelukkende udføres af dyrlægen og kun på ovennævnte dyr."

	
	

	
	

	
	Artikel 6. Artikel 70 i samme kongelige anordning af 21. juli 2016, annulleret ved statsrådets dom nr. 244.629 af 28. maj 2019, genetableres med følgende ordlyd:

	
	

	
	"Artikel 70. Oversigten i bilag 4 kan ændres af ministeren."

	
	

	
	

	
	Artikel 7. I samme anordning genetableres bilag 4, annulleret ved dom nr. 244.629 af 28. maj 2019, med bilaget til denne anordning.

	
	

	
	

	
	Artikel 8. Denne anordning træder i kraft den dag, hvor den bekendtgøres i Belgiens statstidende.

	
	

	
	

	
	Artikel 9. Ministeren for folkesundhed og landbrugsministeren har hver på sit felt til opgave at gennemføre denne anordning.

	
	

	
	

	
	……………….., …………………

	
	

	
	På kongens vegne:

	
	

	
	Ministeren for folkesundhed

	
	










	Maggie DE BLOCK

	

	
	Landbrugsministeren

	
	










	Willy BORSUS

	
	







Bilag til kongelig anordning af XXX om ændring af kongelig anordning af 21. juli 2016 om betingelser for dyrlægers og dyreansvarliges anvendelse af lægemidler

"Bilag 4.

Kritisk vigtige antibiotika er dem, der hører til nedenstående antibiotikaklasser:

	1. 
	tredjegenerations-cefalosporiner


	2. 
	fjerdegenerations-cefalosporiner


	3. 
	førstegenerations-fluorokinoloner


	4. 
	andengenerations-fluorokinoloner 


	5. 
	tredjegenerations-fluorokinoloner."





Set og godkendt som tilføjelse til vores kongelige anordning af XXX om ændring af kongelig anordning af 21. juli 2016 om betingelser for dyrlægers og dyreansvarliges anvendelse af lægemidler.

	På kongens vegne: 

	
	

	Ministeren for folkesundhed

	

	Maggie DE BLOCK

	
	

	Landbrugsministeren

	

	Denis DUCARME

